Brandvæsenet blev fredag mødt af stenkast fra en gruppering på 15-20 personer i Korsør.

Flere brandbiler fra Falck i Korsør blev fredag aften mødt af stenkast og fjendtlighed, da de rykkede ud til en brand i en opgang på Motalavej i Korsør, hvor der var blevet sat ild til nogle reklamer.

Ifølge vagtchef hos Sydsjælland og Lollands Falsters Politi, Ole Hald, nåede brandfolkene at slukke branden. Da de var på vej væk fra stedet, begyndte gruppen på 15-20 personer at kaste med sten mod brandbilerne.

Ingen af brandfolkene kom til skade, men der blev både smadret en siderude og en bagrude ved hændelsen.

- Det er en gruppe, som vi kender til i forvejen. Jeg kan ikke svare på, hvad der driver dem til at overfalde folk, der passer deres arbejde, siger Ole Hald til TV 2.

Brandvæsen vil blive eksorteret af politieskorte fremadrettet

Han siger, at brandvæsenet fremover vil blive fulgt af politieskorte, når der er udrykning i området. En procedure man har haft i området tidligere, men var gået væk fra efter en rolig periode.

Politieskorten betyder, at der kan komme forsinkelser ved udrykninger i området fortæller han.

Sidste gang man havde den procedure i området var i 2014, hvor udrykninger til enkelte områder i Korsør og Slagelse foregik med eskorte fra politiet. Heriblandt Motalavej.

Politiet har ikke foretaget nogen anholdelser i sagen.

Sådan så en af brandbilerne ud efter fredagens hændelse: (se flere billeder og video på Local Eyes)